Lectio Divina

*fuq il-Vanġelu tal-Ħadd*

28 Ħadd ta’ Matul is-Sena

Sena B

Mk 10:17-30

**F’dak iż-żmien, Ġesù kien se jaqbad it-triq lejn Ġerusalemm,**

Il-kuntest tas-silta huwa dak tal-«vjaġġ» (cfr *Mk* 8:27; 9:2.9.14.30.33; 10:1). Ġesù jinsab *miexi*, *għaddej* b’destinazzjoni ċara li hija dik tal-għotja ta’ ħajtu fuq is-Salib li biha ssir possibbli s-salvazzjoni. Min irid jissieħeb ma’ Ġesù jrid jidħol f’din il-loġika, f’din il-mentalità u “stil ta’ ħajja” li tħaddan valuri differenti minn dawk tad-dinja: «Aħsbu bħalma kien jaħseb Kristu Ġesù» (*Fil* 2:5).

**meta mar fuqu wieħed jgħaġġel, niżel għarkupptejh quddiemu u qallu: «Mgħallem tajjeb, x’għandi nagħmel biex nikseb il-ħajja ta’ dejjem?»**

Il-«wieħed» (gr. εἷς; tr. *heis*) anonimu li jsemmi *Mk*, hu ppreżentat bħala «żagħżugħ» (gr. νεανίσκος; tr. *neanískos*) minn *Mt* (19:20.22) u bħala «kap» (gr. ἄρχων; tr. *árchōn*) minn *Lq* (18:18). L-*għaġġla* u l-ġest li jaqa’ għarkupptejh juri li dan ir-raġel kien iqis lil Ġesù bħala mgħallem affidabbli. L-istess ġest (gr. γονυπετέω; tr. *gonupeteo*) jagħmlu l-lebbruż huwa u jittallab il-fejqan (*Mk* 1:40). Dan ir-raġel jinsab fuq ix-xwiek li jsib tweġiba għall-mistoqsija profonda tiegħu li hija differenti minn dawk purament akkademiċi jew fariżajċi li Ġesù kien ikollu minn dawk li xtaqu jonsbuh (cfr *Mk* 10:2). Il-mistoqsija hija waħda personali («x’għandi nagħmel») li turi x-xewqa tal-bniedem għal dak l-*aktar* li jimla l-qalb. Għar-raġel, dan *l-aktar* jista’ jagħtihulu Ġesù (cfr *Atti* 2:37; 9:6; 16:30), l-Imgħallem «tajjeb», u huwa meħtieġ biex *jiret* (vb. κληρονομέω, *tr.* klēronoméō) *il-ħajja ta’ dejjem*. L-espressjoni li juża’ dan ir-raġel tfisser il-ħsieb tal-osservant Lhudi li l-Mulej jippremja lil dawk il-membri tal-Poplu tiegħu li jgħixu ta’ wlied u allura huma werrieta. Il-*ħajja ta’ dejjem* mixtieqa timplika li dak li jkun jemmen fil-qawmien mill-imwiet u fil-ħajja tal-ġusti li jgħixu quddiem Alla (cfr *Dan* 12:2; *2Mak* 7:9). Il- mistoqsija ta’ dan ir-raġel hija dik tal-qalb tal-bniedem li qed ifittex; mistoqsija li Alla biss jista’ jwieġeb fi Kristu li jagħmilna tassew *ulied* u *werrieta* (cfr *Mt* 5:5; 25:34; *1Kor* 6:9-10; 15:50; *Gal* 5:21).

**«Għaliex qiegħed isejjaħli ‘tajjeb’?» qallu Ġesù, «ħadd ma hu tajjeb ħlief Alla biss.**

Jingħataw bosta interpretazzjoni għala Ġesù li hu *veru Alla* ma jilqax dan l-aġġettiv mentri hemm drabi fejn jilqa’ kumplimenti simili (cfr *Mk* 12:14). Huwa minnu li t-«tajjeb» huwa Alla u kull tieba tiġi minnu (cfr *S* 118:1-2; *1Kron* 16:34; *2Kron* 5:13), u Ġesù hu «ħaġa waħda» mal-Missier (*Ġw* 10:30). Hija r-relazzjoni miegħu li tagħti kwalità *tajba* lill-ħajja u lill-għemil tal-bniedem. Ir-riferiment dirett għal Alla jintroduċi dak li se jiżviluppa f’din is-silta: iċ-ċentralità tar-relazzjoni ma’ Alla li tieħu prijorità fuq relazzjonijiet oħra li għandu l-bniedem, tal-azzjoni-inizjattiva tiegħu li *tippreċedi* u *li minnha għandha toriġina* l-azzjoni tal-bniedem. It-triq biex tasal għat-«Tajjeb» huwa Ġesù Kristu nnifsu: «Jiena hu t-Triq, il-Verità u l-Ħajja. Ħadd ma jmur għandi il-Missier jekk mhux permezz tiegħi» (*Ġw* 14:6).

**Inti l-kmandamenti tafhom: la toqtolx, la tiżnix, la tisraqx, la tixhidx fil-falz, la tiħux bil-qerq dak li hu ta’ ħaddieħor; weġġaħ lil missierek u ’l ommok.»**

Ġesù jippreżenta lir-raġel il-parti tad-Dekalogu li tmiss ir-relazzjoni tal-bniedem mal-proxxmu. Il-kmandamenti jiġu elekanti b’ordni partikulari biż-żieda (forsi *rewording* tal-kmandament f’*Eż* 20:17) tal-kmandament *li ma tqarraqx*, xaktarx b’referenza għal fatt li dan ir-raġel – kif se nsiru nafu aktar tard f’v.22 – kien għani u allura hemm it-tentazzjoni li jipprova jakkumula aktar ġid bil-qerq (cfr *Lev* 19:13; *Mal* 3:5).

**U dak wieġbu u qallu: «Mgħallem, jiena dan kollu ili nħarsu sa minn żgħożitu.»**

Ir-raġel huwa *iben il-liġi* (*bar mitzvah*), Lhudi osservant. Huwa bniedem eċċezzjonali u għandu l-potenzjal li jkun dixxiplu straordinarju. Għalhekk id-domanda tiegħu hija waħda serja mhux biss għax ġejja minn raġel serju imma wkoll għax minkejja l-osservanza tal-kmandamenti u l-fedeltà kostanti tiegħu matul is-snin, xorta jħoss li dan kollu mhux biżżejjed biex *jiret il-ħajja ta’ dejjem*.

**Imbagħad Ġesù xeħet fuqu ħarsa ta’ mħabba u qallu: «Ħaġa waħda tonqsok:**

Fir-rakkonti Sinottiċi ta’ din il-laqgħa, huwa biss f’*Mk* li jingħad li Ġesù *jħares b’imħabba* (gr. [ἐμβλέψας](https://www.laparola.net/greco/parola.php?p=%E1%BC%90%CE%BC%CE%B2%CE%BB%E1%BD%B3%CF%80%CF%89) [αὐτῷ](https://www.laparola.net/greco/parola.php?p=%CE%B1%E1%BD%90%CF%84%E1%BD%B9%CF%82) [ἠγάπησεν](https://www.laparola.net/greco/parola.php?p=%E1%BC%80%CE%B3%CE%B1%CF%80%E1%BD%B1%CF%89) [αὐτὸν](https://www.laparola.net/greco/parola.php?p=%CE%B1%E1%BD%90%CF%84%E1%BD%B9%CF%82); tr. *emblepas auto egapesen auton*) lejn dan ir-raġel (il-vb. *emplebo* hu użat spiss f’*Mk* 3:5.34; 5:32; 10:23; 11:11). Ġesù jara fih bniedem li b’sinċerità qed ifittex il-perfezzjoni u fl-istess ħin irid jistiednu jagħmel il-passaġġ biex minn persuna tajba u korretta jsir tassew dixxiplu u bniedem miexi t-triq tal-perfezzjoni sħiħa u awtentika. Il-«ħaġa waħda» li tonqos lir-raġel hija propju relazzjoni vera ma’ Alla (kif jonqos ir-riferiment għall-ewwel parti tad-Dekalogu li tirreferi għar-relazzjoni ma’ Alla): relazzjoni *persunali* li mhix mibnija fuq id-*do ut des* (*nagħtik biex tagħtini*) ta’ mentalità merkantili fejn l-osservanza esterjuri tal-liġi twassal awtomatikament għas-salvazzjoni. Fl-istess ħin din ir-relazzjoni titlob li wieħed jgħaddi mil-loġika li *jakkwista* billi *jagħmel xi ħaġa biex isalva* għal dik li *jirċievi* billi *jħalli lil Alla jsalvah*. Xi kummentaturi jinterpretaw l-għażla li l-kmandament tar-rispett lejn il-ġenituri jissemma’ fl-aħħar tal-elenku bħala indikazzjoni li dan ir-raġel seta’ kien josserva l-kmandamenti bħala parti mill-formazzjoni morali li rċieva d-dar *sa minn żgħożitu* u li l-*osservanza* tagħhom kienet impenn li kien jinkwadra mas-sens ta’ *tajjeb* u *korrett* li fih kien trawwem. L-osservanza tal-kmandamenti kienet parti mill-identità u mill-*istatus* tiegħu. Għalkemm hija ħajja tajba fi qbil mal-kmandamenti, kienet relazzjoni “magħluqa” fejn il-kmandamenti aktar milli baqgħu strumenti biex il-bniedem jidħol f’relazzjoni ħajja ta’ mħabba ma’ Alla l-ħaj, kienu saru għodda biex il-bniedem jafferma aktar l-identità tiegħu bħala korrett u ġust (cfr *Lq* 18:9-14). “*The moral life presents itself as the response*due to the many gratuitous initiatives taken by God out of love for man. It is a response of love, according to the statement made in Deuteronomy about the fundamental commandment [...] (*Dt* 6:4-7). Thus the moral life, caught up in the gratuitousness of God's love, is called to reflect his glory: "For the one who loves God it is enough to be pleasing to the One whom he loves: for no greater reward should be sought than that love itself; charity in fact is of God in such a way that God himself is charity" (St Leo the Great). [...] But if God alone is the Good, no human effort, not even the most rigorous observance of the commandments, succeeds in "fulfilling" the Law, that is, acknowledging the Lord as God and rendering him the worship due to him alone (cf. *Mt* 4:10). *This "fulfilment" can come only from a gift of God:*the offer of a share in the divine Goodness revealed and communicated in Jesus, the one whom the rich young man addresses with the words "Good Teacher" (*Mk* 10:17; Lk 18:18). What the young man now perhaps only dimly perceives will in the end be fully revealed by Jesus himself in the invitation: "Come, follow me" (*Mt* 19:21).” (*Veritatis splendor* 10-11).

**mur bigħ li għandek, agħtih lill-fqar, u jkollok teżor fis-sema; imbagħad ejja u imxi warajja.»**

L-imperattivi li jagħti Ġesù «mur bigħ», «agħtih», «ejja u imxi warajja» huma l-“kmandamenti” li jistgħu jagħtu s-salvazzjoni. Dawn jitolbu li aktar milli *tikseb* xi ħaġa, *tħalli* dak li għandek. Ir-raġel qed jiġi msejjaħ sabiex *isir dixxiplu* *li jimxi wara Ġesù* (gr. ἀκολουθέω, tr. *akolouthéō*; xi kodiċi jintegraw ma’ din il-frażi l-kliem: «iġġorr is-salib»). Kundizzjoni indispensabbli għad-dixxipulat hija dik li wieħed iħalli ġidu kollu (cfr *Lq* 14:33) għax jagħmel għażla li jwarrab il-ġid li jgħaddi biex iħaddan il-ġid li jibqa’, it-«teżor fis-sema» li ma jitħassarx u ma jintemmx (cfr *Mt* 6:19-21.24; *Lq* 16:13). L-avverbju «δεῦρο» (tr. *deûro* = «ejja») huwa sejħa għall-kuraġġ (“isa, ejja [qum] minn hemm”) biex il-bniedem joħroġ mill-“mewt” (cfr *Ġw* 11:43), mill-*comfort zones* tiegħu (cfr *Atti* 7:3 [Abraham]; 7:34 [Mosè]), biex “jara” s-salvazzjoni ta’ Alla li jegħleb il-ħażen u jiċċelebra t-Tieġ ta’ dejjem mal-bnedmin (cfr *Apk* 17:1; 21:9).

**Imma għal dan il-kliem ir-raġel qarras wiċċu u telaq b’qalbu sewda, għaliex kellu bosta ġid.**

Mill-istennija ta’ tweġiba li twassal għall-milja tal-qalb imma li tibqa’ dejjem fil-parametri tal-iskemi tiegħu, ir-raġel isib tweġiba [s]konvolġenti li aktar milli “kontenuti ġodda” x’jassimila u x’josserva, titolbu jikkonvolġi lilu nnifsu b’mod sħiħ fejn l-oriġni ta’ kull ġid, ta’ kull tajjeb, u tas-salvazzjoni huwa Alla u mhux il-ħila tiegħu bħala bniedem. Iżda quddiem din il-proposta ta’ mħabba, ir-raġel jibqa’ ma jagħmilx il-pass meħtieġ «għaliex kellu bosta ġid». L-eseġeta Paul Beauchamp SJ isejjaħ dan il-«ġid» li jżomm marbut miegħu lir-raġel *“rikkezzi trasparenti”* (*richesses transparentes*): “Differenti mill-każ ta’ Żakkew (Lq 19:1-10) li parti kbira mill-ġid li kellu kien kisbu b’mod qarrieqi, dawn ir-rikkezzi aktar diffiċli tinsihom. Bi “trasparenza” nirreferu għall-kwalità ta’ din ir-rikkezza li sidha mhux konxju minnha. Din ir-rikkezza tiġi mill-ġenituri li jweġġaħ. Xaktarx hu grazzi għaliha li hu qatt ma seraq, għax qatt ma naqsu xejn, li ma qatilx, għaliex ma kellux għal min jgħir... David ukoll ma kien nieqes minn xejn, u ħa l-mara ta’ ħaddieħor... Imma r-raġel tagħna hu wisq iċċentrat fuq il-post tat-twelid tiegħu biex jieħu riskju bħal dan. Ir-rikkezzi u l-ġenituri ħarsuh bl-istess mod, u kkontribwew mhux ftit biex jagħtuh dik it-«tjubija» li hu kollu ferħan isib fl-imgħallem il-ġdid. It-trasparenza ta’ din it-tip ta’ rikkezza hija dik li wasslitha biex issir nasba għalih. Mingħajr ma dak li jkun jinduna, bl-istess imħabba jiġu maħbuba l-kmandamenti ta’ Alla, il-ġenituri u l-kundizzjonijiet ta’ ħajja assigurata. Il-problema tqum mill-mument li fih, mingħajr ma tibdel il-livell [u l-kwalità], din l-istess imħabba tiġi trasferita għall-ħajja ta’ dejjem u għall-«Imgħallem tajjeb».”(*D’une montagne à l’autre. La loi dei Dieu*, Éditions du Seuil, Paris 1999). L-effetti ta’ dan ir-rifjut huma l-*qrusa* u t-*toqol* ta’ qalb mgħobbija – il-qalb sewda hija sentiment marbut mat-tradiment (cfr *Mk* 14:19; 4:18-19). Hu “tilef l-okkażjoni ta’ dik li bla dubju ta’ xejn setgħet tiżviluppa fi ħbiberija kbira. U aħna bqajna ma nafux kif setgħet issarraf għalina, x’seta’ jagħmel għall-umanità dak iż-żagħżugħ uniku li Ġesù kien ħares lejh bi mħabba u newwillu idu.” (*Christus vivit* 251).

**Ġesù mbagħad ħares ħarsa madwaru u qal lid-dixxipli tiegħu: «Kemm hi iebsa għall-għonja li jidħlu fis-Saltna ta’ Alla!» Id-dixxipli stagħġbu għal din il-kelma, imma Ġesù raġa’ qalilhom: «Kemm hi iebsa, uliedi, li wieħed jidħol fis-Saltna ta’ Alla! Eħfef li ġemel jgħaddi minn għajn ta’ labra milli wieħed għani jidħol fis-Saltna ta’ Alla!»**

L-għana kienet meqjusa bħala sinjal tal-barka divina fuq il-bniedem li jisma’ mil-leħen tal-Mulej (cfr *Dt* 28:1-14). L-għana tippermetti wkoll li wieħed jassumi l-irwol ta’ benefattur għal ħutu li huma fil-bżonn (cfr *Ġob* 1:1-5; 29:1-16; *Mt* 6:2-4). Imma tista’ tkun kawża ta’ tfixkil. Din il-ħaġa toħloq reazzjoni ta’ sopriża li tikber aktar ma’ Ġesù jkompli jiżviluppa l-ħsieb tiegħu fuq l-għana (vv. 24.26). Ġesù juża’ xbieha qawwija u iperbolika biex juri l-impossibiltà li wieħed jibqa’ marbut ma’ ġidu u jidħol fis-Saltna ta’ Alla. Hemm xi kummentarji li jgħidu li l-«ġemel» (tr. *kamelon*) li għalih qed jirreferi Ġesù kien tip ta’ ħabel (tr. *kamilon*) u għall-«għajn ta’ labra» bħala bieb baxx li kien hemm Ġerusalemm – iżda l-frażi mifhuma f’sens letterali twassal il-qawwa ta’ dak li jrid ifisser Kristu lid-dixxipli tiegħu: ir-rabta mal-ġid, il-passjoni li *jkollok*, it-tfittxija ta’ ċertezzi u garanziji ta’ din l-art huma lkoll inkompattibli mal-wegħda tas-Saltna (cfr *Sir* 31:5-14; fuq din il-kundizzjoni jinsisti ħafna *Lq* 3:11; 6:30; 7:5; 11:41; 12:33-34). Il-bniedem ikun għadu ma ta xejn lil Alla jekk ma jagħtihx kollox.

**Huma stagħġbu wisq aktar, u bdew jgħidu wieħed lil ieħor: «Mela min jista’ jsalva? Ġesù ħares lejhom u qalilhom: «Għall-bnedmin dan ma jistax ikun, imma għal Alla iva; għax għal Alla kollox jista’ jkun.»**

It-tweġiba għall-mistoqsija tad-dixxipli mistagħġba ma tistrieħx fuq x’jista’ *jagħmel* il-bniedem imma fuq x’*jagħmel* Alla li joffri s-salvazzjoni: hu jistieden lill-bnedmin jidħlu fis-Saltna tiegħu. Li hu meħtieġ għall-bniedem hu li jemmen fil-*qawwa* *bla qies ta’ Alla* (cfr *Ġen* 18:14; *Żak* 8:6; *Ġw* 11:27).

**Qabeż Pietru u qallu: «Tajjeb! Aħna ħallejna kollox u ġejna warajk.» Qallu Ġesù: «Tassew ngħidilkom, li fost dawk kollha li minħabba fija u l-Evanġelju jħallu lil darhom jew lil ħuthom [...] ma hemm ħadd fosthom li minn issa [...] ma jirċevix għal mitt darba iktar, djar [...] flimkien ma’ persekuzzjonijiet, u l-ħajja ta’ dejjem fiż-żmien li ġej.»**

Fi tmiem is-silta għandna t-tweġiba għall-mistoqsija tar-raġel: biex *jirċievi* l-ħajja ta’ dejjem hu meħtieġ li wieħed iħalli kollox *minħabba Ġesù u l-Evanġelju* tiegħu. Ġesù jilqa’ l-istqarrija ta’ Pietru u ta’ sħabu li kienu ħallew kollox għalih. Dan ma jfissirx li Pietru ma kienx baqagħlu dar jew familja (cfr *Mk* 1:29-30), imma li kulma kellu kien kollu tqiegħed għad-disposizzjoni ta’ Ġesù u tal-missjoni tiegħu. Dan wassalhom biex jagħmlu għażliet impenjattivi li bihom *ħallew kollox,* dak kollu li kien jagħtihom *status* u identità, ħalli jimxu warajh. L-eżortazzjoni ta’ Ġesù mhix għall-pawperiżmu sterili imma għal-libertà interjuri li twassal għal għażliet ta’ beatitudni (*Mt* 5:3). Iċ-*ċaħda* ssir *riżorsa* li tkattar («għal mitt darba aktar») il-*ġid awtentiku*. Il-libertà tiftaħ lill-bniedem biex tassew iduq il-gratwità, l-ospitalità, il-providenza fir-relazzjonijiet. Fil-mixja wara Kristu hemm ukoll «persekuzzjonijiet» (cfr *Mk* 4:17; *Atti* 8:1; 13:50) imma dawn, mgħixha f’isem Ġesù u għall-Evanġelju tiegħu, isiru wkoll motiv ta’ ferħ u tifħir lil Alla: «Mela bil-qalb kollha nitgħaxxaq bid-debbulizzi tiegħi, bit-tagħjir, bl-għaks, bil-persekuzzjonijiet, bid-dwejjaq minħabba Kristu; għax meta nkun dgħajjef, inkun qawwi (*2 Kor* 12:10; cfr *Atti* 5:41; *2Tess* 1:4).

**Għar-riflessjoni**

Nitlobkom, żommu bogħod mill-vanità, mill-kburija tal-flus. Ix-xitan jidħol “mill-bwiet”. Aħsbu f’dan. Kunu foqra, kif fqir hu l-poplu qaddis u fidil ta’ Alla. Foqra li jħobbu l-foqra. Tkunux minn dawk li ħsiebhom biex jixxabbtu. Il-“karriera ekkleżjastika”… Imbagħad issir funzjonarju, u meta saċerdot jibda jagħmilha ta’ negozjant, sew jekk fil-parroċċa u sew jekk fil-kulleġġ…, ikun fejn ikun, jitlef dik il-qrubija lejn il-poplu, jitlef dak il-faqar li jagħmlu jixbah lil Kristu fqir u mislub, u jsir in-negozjant, is-saċerdot negozjant u mhux iżjed il-qaddej. Smajt storja li qanqlitni. Saċerdot intelliġenti ħafna, prattiku ħafna, kapaċi ħafna, li kellu f’idejh ħafna amministrazzjoni, imma kellu qalbu marbuta ma’ dak l-uffiċċju, darba, għax ra li wieħed minn dawk ta’ taħtu, anzjan, kien għamel żball, għajjat miegħu, u keċċieh. U dak l-anzjan miet bil-piena. Dak ir-raġel kien ġie ordnat saċerdot, u spiċċa negozjant bla ħniena. Żommu dejjem din ix-xbieha quddiemkom, żommu dejjem din ix-xbieha.

Franġisku, *Omelija. Ordinazzjoni Presbiterali* (25 April 2021).